Face-84

Face-84, startet opp i 2000 som Easy Damn, var et danseband fra Varberg, Sverige med kun kvinnelige medlemmer.

Stilen deres ble betegnet som pop-influert dansemusikk. De første årene spilte de 60-talls rock.  

Bandet ga ut to album og turnerte i Sverige, Finland og Norge i årene 2004–2012. De ble kåret til «Årets nykommer» under Dansbandsveckan i 2006, og deltok i den svenske Melodifestivalen samt Dansbandskampen på svensk TV i 2008. 

 Historie 
Emma Karlsson og Josefin Hansson bestemte seg for å danne band da de gikk ut av ungdomsskolen i 2000, og fikk med seg Sara Carlsson og Sofia Helgesson. Sistnevnte hadde bløffet seg til en plass i bandet ved å si at hun kunne spille trommer, men måtte lære seg instrumentet mens de øvde. Gjennom årene på videregående hadde de en rekke spillejobber, blant annet som backingband for en Elvis-kopi. På den tida kalte de seg Easy Damn.

Etter videregående tok de et friår fra bandet, da jentene var opptatt med andre ting. 

 Fra Easy Damn til Face-84 og platekontrakt (2004) 
Emma Karlsson var i USA som au-pair da hun i 2004 ble oppringt fra Sverige av en som kalte seg "Rockeprinsen". Han hadde hørt at bandet spilte 60-tallsmusikk og ønsket å ha dem med på en landsomfattende sommerturné. Karlsson reiste hjem to måneder før tida og bandet kom sammen på nytt. De markerte den nye starten med å skifte navn til Face-84, basert på at alle de fire originalmedlemmene er født i 1984.

Den lovede turneen endte opp med å bli kun fire konserter – en av disse under Dansbandens dag på Liseberg. Der var en representant for plateselskapet TonArt Nöjesproduktion tilstede og lot seg imponere, og i september 2004 signerte bandet kontrakt med TonArt.

I 2006 ble bandet tildelt prisen Guldklaven (gull-g-nøkkelen) som «Årets nykommer» under Dansbandsveckan i Malung.

 Melodifestivalen og Dansbandskampen (2008) 
Bandet debuterte i den svenske Melodifestivalen 2008, der de framførte sangen «Alla gamla X». Låta kom sist i sin gruppe og ble eliminert. Musikken var skrevet av Lars Diedricson, som også har skrevet for blant andre Charlotte Perrelli. 

Gruppa deltok senere samme år på Dansbandskampen på SVT, der de spilte Rolling Stones-låta «Start me up». De fikk overstrømmende tilbakemelding av en av jurydommerne, som sammenlignet dem med Dixie Chicks, men fikk kun spilt denne ene låta før de ble utstemt. 

 Bandutskiftninger, turneer i Sverige og Norge, oppløsning (2009–2012) 
I juli 2009 forlot Sofia Helgesson – nå gift Hellström – bandet og ble erstattet av Gabriela Arsén. Hun ble gruppas første medlem som ikke er født i 1984. 

Under sin sommerturné i 2010 spilte de flere steder i Norge, og fikk spilletid på NRK Radios På dansefot. De fikk også oppmerksomhet gjennom TV-programmet Dansbandsbrudar på TV4 Plus, som fulgte Emma Karlsson og bandet gjennom flere episoder. 

I juli 2012 spilte de support for Bonnie Tyler på Seljordsfestivalen. Tidligere samme år hadde de fått sitt første mannlige bandmedlem, da trommis Arsén ble erstattet av Tom Wallin. 

I august 2012 publiserte de på nettsiden at de skulle ta pause, og senere samme måned arrangerte de en avskjedskonsert med mimring om de åtte årene bandet offisielt eksisterte.

Medlemmer
Sist kjente
 Emma Karlsson – gitar, sang, munnspill, trekkspill (født 11. oktober 1984)
 Josefin «Jossan» Hansson – bass, sang (født 7. november 1984)
 Sara Carlsson – keyboard, sang (født 19. juli 1984)
 Tom «Tompa» Wallin – trommer (2012)
Tidligere
 Sofia «Fia» Helgesson – trommer, sang (2008–2009) (født 20. desember 1984)
 Gabriela «Gabi» Arsén – trommer (2009–2012) (født 18. august 1989)
Diskografi

 Album 
2009: Till alla er som väntat (Warner Music Sweden)
2011: Här kommer det tjejer (Mariann Records Norge)

 Singler, EP 

 2006: Big Step (egenutgivelse)
 2008: Alla Gamla X (M&L Records)
 2010: Sommarstad (TonArt Nöjesproduktion)

 Medvirker på 

 2008: Dansbandskampen 2008 (Det Officiella Samlingsalbumet) – med låta «Start Me Up» (Sony Music)

 Etter Face-84 
I Norge er Emma Karlsson kjent for låta «Så kom du» sammen med Sie Gubba.

 Referanser 

Kategori:Svenske danseband